Яшчэ больш страшны лёс, чым у перыяд калектывізацыі, напаткаў казярожцаў у гады Вялікай Айчыннай вайны. З даваенных 185 двароў вёскі фашысты спалілі 166 і загубілі 27 жыхароў. З франтоў не вярнулася 97 мужчын і маладых, амаль што бязвусых хлопцаў. У дадатак у баях за вызваленне Казярогаў 17 кастрычніка 1943 года загінула 276 воінаў 65-й арміі Беларускага фронту, якія пахаваны ў брацкай магіле ў вясковым скверы. Сярод пахаваных — Героі Савецкага Саюза Уладзімір Васільевіч Гусеў, Іван Андрэевіч Мардасаў, Сямён Аляксеевіч Папоў, Мікалай Кірылавіч Раманаў, узбекскі паэт кавалер ордэнаў “Знак Пашаны” (1939 год) і Айчыннай вайны 2-й ступені Султан Джура.